Document ID: 32007D0009

ΑΠΌΦΑΣΗ ΤΗΣ ΕΠΙΤΡΟΠΉΣ
της 18ης Δεκεμβρίου 2006
για την τροποποίηση της απόφασης 2005/779/ΕΚ σχετικά με μέτρα για την προστασία της υγείας των ζώων έναντι της φυσαλιδώδους νόσου των χοίρων στην Ιταλία
[κοινοποιηθείσα υπό τον αριθμό Ε(2006) 6574]
(Κείμενο που παρουσιάζει ενδιαφέρον για τον ΕΟΧ)
(2007/9/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς (1), και ιδίως το άρθρο 10 παράγραφος 4,
Εκτιμώντας τα ακόλουθα:
(1)
Η απόφαση 2005/779/ΕΚ της Επιτροπής, της 8ης Νοεμβρίου 2005, σχετικά με μέτρα για την προστασία της υγείας των ζώων έναντι της φυσαλιδώδους νόσου των χοίρων στην Ιταλία (2) εκδόθηκε λόγω της παρουσίας της εν λόγω νόσου στην Ιταλία. Η απόφαση αυτή θεσπίζει κανόνες για την υγεία των ζώων σε ό,τι αφορά τη φυσαλιδώδη νόσο των χοίρων για τις περιφέρειες του εν λόγω κράτους μέλους που αναγνωρίζονται ως απαλλαγμένες από τη νόσο και για περιφέρειες που δεν αναγνωρίζονται ως απαλλαγμένες από τη νόσο.
(2)
Με βάση τις πληροφορίες που παρείχε πρόσφατα η Ιταλία, τα μέτρα που προβλέπονται στην απόφαση 2005/779/ΕΚ όσον αφορά την επιτήρηση των εκμεταλλεύσεων και των κέντρων συγκέντρωσης χοίρων, ιδίως όσον αφορά τις δοκιμές και τη δειγματοληψία που πρέπει να διεξάγονται, πρέπει να αυξηθούν προκειμένου να προληφθεί η εξάπλωση της νόσου. Επιπλέον, η μετακίνηση χοίρων από εκμεταλλεύσεις και περιφέρειες που δεν είναι αναγνωρισμένες ως απαλλαγμένες από τη φυσαλιδώδη νόσο των χοίρων πρέπει να περιοριστεί περισσότερο.
(3)
Η απόφαση 2005/779/ΕΚ πρέπει, συνεπώς, να τροποποιηθεί αναλόγως.
(4)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η απόφαση 2005/779/ΕΚ τροποποιείται ως εξής:
1)
Στο άρθρο 5, η εισαγωγική φράση της παραγράφου 2 αντικαθίσταται από το ακόλουθο κείμενο:
«2. Σε εκμεταλλεύσεις στις οποίες εκτρέφονται χοίροι αναπαραγωγής, η δειγματοληψία για ορολογική δοκιμή διενεργείται στα ακόλουθα τακτά διαστήματα σε τυχαίο δείγμα 12 χοίρων αναπαραγωγής ή σε όλους τους χοίρους αναπαραγωγής όταν στην εκμετάλλευση υπάρχουν λιγότεροι από 12 χοίροι αναπαραγωγής:»
2)
Το άρθρο 6 αντικαθίσταται από το ακόλουθο κείμενο:
«Άρθρο 6
Εποπτεία σε περιφέρειες μη αναγνωρισμένες ως απαλλαγμένες από τη φυσαλιδώδη νόσο των χοίρων
1. Η Ιταλία εξασφαλίζει ότι οι διαδικασίες δειγματοληψίας και ελέγχου για τον εντοπισμό της φυσαλιδώδους νόσου των χοίρων εφαρμόζονται όπως αναφέρεται στις παραγράφους 2, 3 και 4 σε περιφέρειες που δεν αναγνωρίζονται ως απαλλαγμένες από την εν λόγω νόσο.
2. Για εκμεταλλεύσεις αναγνωρισμένες ως απαλλαγμένες από τη φυσαλιδώδη νόσο των χοίρων στις οποίες εκτρέφονται χοίροι αναπαραγωγής ισχύουν οι διατάξεις του άρθρου 5 παράγραφος 2.
3. Σε εκμεταλλεύσεις αναγνωρισμένες ως απαλλαγμένες από τη φυσαλιδώδη νόσο των χοίρων στις οποίες δεν εκτρέφονται χοίροι αναπαραγωγής, η δειγματοληψία για ορολογική δοκιμή διενεργείται δύο φορές ανά έτος σε τυχαίο δείγμα 12 χοίρων ή σε όλους τους χοίρους όταν στην εκμετάλλευση υπάρχουν λιγότεροι από 12 χοίροι.
4. Σε κέντρα συγκέντρωσης χοίρων, η δειγματοληψία περιττωμάτων για ιολογικές δοκιμές διενεργείται ανά δίμηνο σε κάθε κλουβί όπου συνήθως τοποθετούνται χοίροι.
Οι χοίροι δεν μετακινούνται από το κέντρο συγκέντρωσης μέχρι να γίνουν γνωστά τα αρνητικά αποτελέσματα των δοκιμών αυτών.»
3)
Το άρθρο 7 τροποποιείται ως εξής:
α)
Η παράγραφος 1 αντικαθίσταται από το ακόλουθο κείμενο:
«1. Η Ιταλία εξασφαλίζει τη συμμόρφωση με τις παραγράφους 3 και 4 για τη μετακίνηση ζωντανών χοίρων εντός της Ιταλίας.»
β)
Η παράγραφος 2 διαγράφεται.
γ)
Οι παράγραφοι 3 και 4 αντικαθίστανται από το ακόλουθο κείμενο:
«3. Η μετακίνηση χοίρων από εκμετάλλευση μη αναγνωρισμένη ως απαλλαγμένη από τη φυσαλιδώδη νόσο των χοίρων απαγορεύεται έως ότου η εκμετάλλευση αναγνωριστεί ως απαλλαγμένη από τη νόσο.
4. Η μετακίνηση χοίρων από περιφέρειες που δεν είναι αναγνωρισμένες ως απαλλαγμένες από τη φυσαλιδώδη νόσο των χοίρων προς άλλες περιφέρειες της Ιταλίας απαγορεύεται.»
4)
Στο άρθρο 8, το στοιχείο ε) αντικαθίσταται από το ακόλουθο κείμενο:
«ε)
η δειγματοληψία και η ορολογική δοκιμή διεξάγονται ως εξής:
i)
στους χοίρους της εκμετάλλευσης προορισμού γίνεται δειγματοληψία τουλάχιστον 28 ημέρες μετά τη μετακίνηση και διενεργείται ορολογική δοκιμή σε επαρκή αριθμό χοίρων για την ανίχνευση επιπολασμού της φυσαλιδώδους νόσου των χοίρων της τάξης του 5 % με διάστημα εμπιστοσύνης 95 %· η δειγματοληψία αυτή πρέπει να περιλαμβάνει τους χοίρους που μετακινήθηκαν προς την εκμετάλλευση προορισμού, ενώ δεν μπορούν να μετακινηθούν χοίροι από την εκμετάλλευση αυτή μέχρις ότου διεξαχθεί η εν λόγω δοκιμή με αρνητικά αποτελέσματα·
ii)
σε χοίρους που πρόκειται να μεταφερθούν σε σφαγείο γίνεται δειγματοληψία εντός του δεκαημέρου που προηγείται της μετακίνησης και διενεργείται ορολογική δοκιμή σε επαρκή αριθμό των χοίρων αυτών για την ανίχνευση επιπολασμού της φυσαλιδώδους νόσου των χοίρων της τάξης του 5 % με διάστημα εμπιστοσύνης 95 %· οι χοίροι αυτοί δεν επιτρέπεται να μετακινηθούν από την εκμετάλλευση προέλευσης μέχρις ότου διεξαχθούν δοκιμές με αρνητικά αποτελέσματα·»
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 18 Δεκεμβρίου 2006.

Labels: 7
0
18
6